Diocesi de Tarazona

A diocesi de Tarazona (en latín Dioecesis Turiasonensis) ye una seu bispal en a provincia de provincia de Zaragoza, en Aragón. A suya seu ye en a seu de Nuestra Sinyora d'a Huerta de Tarazona. Actualment fa parte d'a provincia eclesiastica de Zaragoza.

Fue constituita en o sieglo V u VI y teneba en 2004 83.220 habitants. A diocesi de Tarazona plegó a fer servir l'aragonés como luenga escrita en a baixa Edat Meya pa escribir textos como o "Libro Chante".

 Historia 
En tiempos d'os romanos Tarazona heba estato seu bispal, y ixo influyó en a Edat Meya en a formación d'a diocesi de Tarazona entendendo-se que se feba una restauración d'una realidat anterior a la conquiesta musulmana.

O 4 d'aviento de 1121 se fizo concordia entre os bispes Pero de Zaragoza y Miguel de Tarazona pa alcordar as mugas. Facioron servir como referencia o río de la Uecha (dito en o tractau "río de Borcha"). Los lugars de la Uecha dende o naixedero dica los termins de Magallón los adchudicoron a la diocesi de Tarazona, y los lugars dende Magallón dica a desembocadura pertanyerían a Zaragoza (Magallón, Frescano, Mallén, Corz, Cabanyas d'Ebro y Noviellas.

O 26 de mayo de 1135 os bispes Guillén de Zaragoza y Bernal de Sigüenza alcordoron en una concordia as mugas entre a diocesi de Sigüenza y a diocesi de Zaragoza (que afectaba tamién a las mugas d'a diocesi de Tarazona). Calatayú y os termins suyos pasoron a depender d'a diocesi de Sigüenza, que arribaba dende Villafelich dica Aranda de Moncayo y dende Fariza dica a penya de Codas.

Cuan morió Alifonso I lo Batallero los problemas succesorios y los cambios de mugas facioron que en septiembre-octubre de 1136 se celebrase o Concilio de Burgos pa fixar las mugas d'as diocesis de l'aria d'influencia castellana y anteriorment aragonesa, on yeran bien establitos os bispatos de Tarazona, Osma y Sigüenza. A decisión d'este concilio estió que Calatayú, Borobia, Penyalcázar, Olvega, Villafelich y Salas pasasen a depender d'a diocesi de Tarazona, (perdendo-se Soria). Agreda pertanyió a la diocesi de Tarazona dica o concordato de 1953.

As mugas entre os bispatos de Tarazona y Zaragoza se facioron coincidir con las mugas entre as futuras comunidaz d'aldeyas de Calatayú y Daroca.

División administrativa



A diocesi de Tarazona ye trestallada en 5 arcipestraus:   
Arcipestrau d'Alto Xalón
Arcipestrau de Baixo Xalón
Arcipestrau de Calatayú
Arcipestrau de Tarazona
Arcipestrau de Uecha

Cronolochía episcopal
Se veiga a lista de bispes de Tarazona.

Se veiga tamién
Lista de municipios d'a diocesi de Tarazona

Vinclos externos
  Pachina oficial
  Datos d'a diocesi

*